ועדת המשנה לספורט, כנסת 20, פרוטוקול מספר 16, 2018-12-24 13:13

עודד פורר: צוהריים טובים, ראשית, אני מתנצל פה על האיחור.

עודד פורר: פשוט היה פה בלגן בלוח הזמנים.

עודד פורר: הישיבה הזו אצלנו תואמה לשעה 12:00, ומשכך, הייתי בדיון מקביל עכשיו שהייתי צריך לצאת ממנו, אז אני שמח לפתוח את ישיבת ועדת המשנה לספורט של ועדת החינוך, התרבות והספורט.

עודד פורר: היום 24 בדצמבר, ט"ז בטבת תשע"ט.

עודד פורר: הנושא הוא מצב מתקני הספורט בבתי הספר.

עודד פורר: מדובר על ישיבת מעקב.

עודד פורר: אין טעם פה לזה שלא נוכל לנצל את הזמן, כי אנחנו צריכים לדעתי ב-13:55 לנעול את הדיון, לכן בואו באמת נשתדל להתמקד בנושא.

עודד פורר: מי שביקש את הנושא זה חבר הכנסת רזבוזוב, אז אני מעביר לך את רשות הדיבור.

יואל רזבוזוב: תודה כבוד היושב-ראש.

יואל רזבוזוב: כמובן דיון מעקב בלי הרבה דמגוגיה.

יואל רזבוזוב: אני רוצה באמת לגשת ישר לעניין.

יואל רזבוזוב: אנחנו לפני שנה קיימנו את הדיון הזה.

יואל רזבוזוב: אמרנו שישנו מצב אבסורדי במתקני ספורט בבתי הספר.

יואל רזבוזוב: לפי הנתונים שהגיעו אלי, אפשר להתווכח, נכונים או לא נכונים, את זה אני מאוד הייתי שמח לשמוע ממשרד החינוך, חצי מבתי הספר במדינת ישראל הם ללא מגרשי ספורט או בכלל ללא מגרשי ספורט מקורים, זאת אומרת, איך אנחנו רוצים לעשות פעילות גופנית, שיעורי ספורט לילדים כשאין לנו מתקנים ראויים?

יואל רזבוזוב: לפני שנה ביקשנו את הדיון הזה.

יואל רזבוזוב: אמרו לנו, תוך שלושה חודשים יהיו לך מסמכים.

יואל רזבוזוב: ביקשתי למפות כמה מתקנים יש.

יואל רזבוזוב: לספר לי שזה מסובך, אני חושב שזה מאוד פשוט.

יואל רזבוזוב: יש אזורים, אזור דרום, מרכז, צפון.

יואל רזבוזוב: להתקשר טלפונית, מייל, לא משנה, יש היום מספיק טכנולוגיות בשביל לדעת מה מצב המגרש בבית ספר.

יואל רזבוזוב: אני ביקשתי את זה לא בשביל לתקוף.

יואל רזבוזוב: העניין שלי הוא להזיז את מערכת הספורט בבתי הספר בישראל, כי אפשר להזיז אותה לכיוון הנכון אם אנחנו לפחות נדע מה המצב שלנו במתקנים, שהנתון הזה, שיתווכחו איתי, נכון או לא נכון.

יואל רזבוזוב: ברגע שנדע מה המצב של המתקנים, אנחנו נדע איך אפשר לתקצב.

יואל רזבוזוב: אנחנו יכולים לבוא לטוטו, לפיס, לדרוש.

יואל רזבוזוב: אנחנו לא יודעים מה לדרוש ובאיזה מצב זה קיים.

יואל רזבוזוב: אני ישבתי לפני שנה עם מנכ"ל משרד החינוך והצעתי לו תוכנית איך אני רואה שאפשר לשפר את שיעורי חינוך גופני ומה באמת אפשר להוסיף.

יואל רזבוזוב: גם הגשתי הצעת חוק שלא מספיק שני שיעורי ספורט בשבוע.

יואל רזבוזוב: היום ברוב המדינות המפותחות זה יותר, כי הילדים היום אחרי בית ספר, אמרנו, הם הולכים ומתיישבים ליד טבלט, מחשב, פלאפון.

יואל רזבוזוב: הם לא משחקים ונמצאים ברחוב.

יואל רזבוזוב: לפחות מערכת החינוך הפורמלית יכולה לקחת את זה על עצמה, אבל אנחנו לא יכולים לעשות זאת בלי מתקנים.

יואל רזבוזוב: אני שמח שמשרד החינוך הכריז על תוכנית מהפכנית, עוד 90 דקות בשבוע.

יואל רזבוזוב: מבחינתי לא מחפשים פה את הקרדיטים, מחפשים פה באמת לעשות טוב לילדים שלנו.

יואל רזבוזוב: הם תלמידים שסובלים.

יואל רזבוזוב: אנחנו קיבלנו לא מעט נתונים, בעיות השמנה, סכרת וכו'.

יואל רזבוזוב: איך מכריזים על תוכנית כשאין לה מועד תחילה?

יואל רזבוזוב: אני לא יודע לפחות.

יואל רזבוזוב: אין לה תקצוב.

יואל רזבוזוב: גם לא מצאנו שום תקצוב.

יואל רזבוזוב: אני גם קצת מכיר את מערכת החינוך הגופני בבתי ספר.

יואל רזבוזוב: לא שמענו בינתיים שיצאה הנחיה.

יואל רזבוזוב: מורים לא יודעים על זה, מנהלים לא יודעים על זה, אז יש תוכנית אבל כמו שאמרתי, אין לה שום בסיס.

יואל רזבוזוב: לפני שאנחנו מתחילים בתוכניות גרנדיוזיות, ובאמת הכוונה היא טובה, אני באמת מפרגן, אני לא בא לתקוף.

יואל רזבוזוב: יש כוונה טובה ולזה אנחנו דוחפים.

יואל רזבוזוב: ישבתי כמו שאמרתי, עם מנכ"ל משרד החינוך ואני שמח גם שאתה עושה את זה, אבל עוד פעם, אנחנו רוצים לדעת בהתחלה מה מצב המתקנים, איפה נעשה את זה?

יואל רזבוזוב: אם אין לנו מתקנים, אין לנו מגרשים, מגרשים מקורים, אין שום תקצוב.

יואל רזבוזוב: שרת הספורט תרמה מהכסף של הטוטו, כסף של המתקנים, 1.125 מיליארד לקופה של משרד האוצר, שהכסף הזה נעלם והיום הולך, לא יודע, כפיצוי בחוק גיוס.

יואל רזבוזוב: אנחנו לא יודעים לאן הכסף הזה הלך, אפשר לתרגם לכל דבר, אז אנחנו כאן בוועדה רוצים לעזור.

יואל רזבוזוב: אנחנו פועלים אך ורק לטובת תלמידי ישראל שיתאמנו, שיעשו שיעורי ספורט, שיהיה להם יותר פעילות גופנית כדי שאחרי זה לא יסבלו.

יואל רזבוזוב: בסופו של דבר זה הבריאות של הילדים שלנו וזה גם העתיד של המדינה שלנו, ואנחנו מוציאים המון כסף על זה.

יואל רזבוזוב: כמו שאמרתי, מבחינתי, אני שנה חיכיתי לנתונים.

יואל רזבוזוב: לא קיבלנו שום נתון וזה זלזול בוועדת הכנסת ואני מקווה מאוד שהיום נקבל נתונים.

יואל רזבוזוב: אם לא, אז אנחנו צריכים לפנות ליושב-ראש הכנסת.

עודד פורר: יואל, בסיכום של הוועדה נכתב שתוך 90 יום יעביר משרד החינוך מיפוי על בתי הספר.

יואל רזבוזוב: נכון.

עודד פורר: איזה מתקני ספורט יש, אולמות ספורט, מגרשים מקורים, מה החוסרים.

עודד פורר: אני כחבר ועדה לא זוכר שראיתי מסמך כזה.

יואל רזבוזוב: לא קיבלנו.

עודד פורר: בהתייחסות שר החינוך זה לא מופיע כמובן.

יואל רזבוזוב: לא היה שום מיפוי.

יואל רזבוזוב: מה הבעיה לארגן מיפוי?

עודד פורר: מי הנציג של משרד החינוך פה?

עודד פורר: מי הבכיר?

גיא דגן: כל אחד תחום אחר.

גיא דגן: אני המפמ"ר והממונה על החינוך הגופני, גיא דגן.

עודד פורר: מי היה אמור לדעת לעשות מיפוי כזה על בתי הספר?

קריאה: מינהל הפיתוח.

יואל רזבוזוב: אבל הבטיחו לי פה בוועדה.

יואל רזבוזוב: אותו צוות שישב כאן הבטיחו לי, שלושה חודשים אנחנו מארגנים מיפוי.

יואל רזבוזוב: זאת הייתה ההבטחה.

יואל רזבוזוב: אני לא ממציא.

עודד פורר: זה הבסיס.

עודד פורר: בשביל לדעת איפה אנחנו צריכים קודם כל לראות באמת - - -

גיא דגן: אני יכול להתייחס לזה?

יואל רזבוזוב: ברור, זאת המטרה.

גיא דגן: זו הייתה דרישה.

גיא דגן: להגיד שזו הייתה הבטחה?

גיא דגן: זו הייתה דרישה.

יואל רזבוזוב: דרישה ואתם קבעתם את לוח הזמנים, לא אני.

גיא דגן: לא אנחנו קבענו את לוח הזמנים.

יואל רזבוזוב: אתה אמרת שלושה חודשים בפרוטוקול.

יואל רזבוזוב: לא אני המצאתי את השלושה חודשים.

עודד פורר: יש סיכום של הוועדה, סיכום דיון מה-8 בינואר.

עודד פורר: סעיף 5: "תוך 90, הוועדה דורשת ממשרד החינוך להעביר לה מיפוי שתערוך על כל בתי הספר, איזה מתקני ספורט יש בהם, אולמות ספורט ומגרשים מקורים ומה החוסרים".

עודד פורר: האם נערך מיפוי כזה?

גיא דגן: אני מסביר מה נעשה מאז.

גיא דגן: קודם כל יש שיתוף פעולה יחד עם מינהל הספורט.

עודד פורר: כנראה שלא הייתי ברור בשאלה.

עודד פורר: אני שאלתי שאלה מאוד ברורה.

עודד פורר: נערך מיפוי כזה או לא נערך מיפוי כזה?

גיא דגן: אני רוצה להסביר.

גיא דגן: זו לא תשובה של כן ולא.

עודד פורר: למה לא?

גיא דגן: אני אגיד לך למה לא, כי משרד הספורט בדיוק יצא למיפוי מהסוג הזה.

גיא דגן: בסופו של דבר את המיפוי אתה עושה מול מחלקות הספורט ברשויות המקומיות.

עודד פורר: זאת אומרת, משרד החינוך, אין לו שום דרך לפנות למנהלי כל בתי הספר במדינת ישראל ולקבל מהם, כל מנהל בית ספר, אנא הודע לי איזה מתקני ספורט יש בבית ספר?

רותם זהבי: אני אסביר.

רותם זהבי: מנהל בית ספר לא אחראי על התשתיות.

עודד פורר: מה קשור לאחראי?

עודד פורר: הוא לא יודע?

עודד פורר: מה שמך?

רותם זהבי: שמי רותם זהבי ואני מנהל אגף בטיחות במשרד החינוך.

עודד פורר: אוקי.

עודד פורר: עכשיו אני אשאל אותך שאלה.

עודד פורר: אם מחר מנכ"ל משרד החינוך היה פונה למנהל בית הספר בתל אביב והיה אומר לו, אנא ממך - - -

רותם זהבי: לא עושים סקרים בצורה כזאת.

עודד פורר: למה?

רותם זהבי: כי הנושא הזה הוא נושא מקצועי.

רותם זהבי: מנהל בית הספר לא אמור לעבור כל יום לסקר כזה או אחר.

עודד פורר: ועדת החינוך, התרבות והספורט ביקשה ממשרד החינוך, 90 יום להכין את המיפוי הזה.

עודד פורר: אנחנו נמצאים היום לא 90 יום, אנחנו נמצאים 330 יום אחרי.

עודד פורר: בידינו אין מיפוי כזה.

עודד פורר: או שיש מיפוי או שיש הסברים.

עודד פורר: אני מבין שאין מיפוי ואני מבין שגם לא יהיה מיפוי ככל הנראה.

גיא דגן: יש מיפוי שהוא לא עדכני, אבל אני רוצה רגע להסביר.

גיא דגן: ברשותכם, רק תנו לי להסביר איפה זה עומד.

גיא דגן: בשיתוף פעולה עם מינהל הספורט שהוא נערך לזה.

יואל רזבוזוב: עזוב, מינהל הספורט לא עובד.

יואל רזבוזוב: אנחנו לא יודעים להעביר כסף לאגודות.

עודד פורר: משרד הספורט לא היה בדיון הקודם.

יואל רזבוזוב: לא מתפקדים.

יואל רזבוזוב: לא היו בכלל.

יואל רזבוזוב: גם אמרו, אין לנו קשר, לא מעניין אותנו, אז את מי מעניינים תלמידים של המערכת החינוך הישראלית?

יואל רזבוזוב: אני לא מצליח להבין את זה.

יואל רזבוזוב: אנחנו חברים ואנחנו כולנו רוצים לעשות טוב, אבל אני מתעצבן כי זה מריחה.

גיא דגן: אני מדבר על סקר מקצועי שנעשה על ידי מינהל הספורט מאחר ומינהל הספורט, בעצם בקרן המתקנים, בכל המתקנים עובר עליו.

גיא דגן: מי שמטפל בזה, עוד פעם ישלים אותי דני בדיווח שלו.

גיא דגן: אני העברתי להם את שמות בתי הספר כדי שהסקר לא יהיה סקר ברמה של כמה אולמות יש ברשות, אלא כל אולם מול איזה בית ספר כדי שהסקר יהיה באמת סקר מקצועי לגבי כל המתקנים לא רק אולמות, קירויים של מגרשים וכל השאר מול בתי הספר.

גיא דגן: העברתי את הקובץ של בתי הספר כדי לשתול באותו סקר שהולך להתבצע ועכשיו הסקר יוצא לדרך.

גיא דגן: את זה דני יוכל להסביר.

גיא דגן: זה מול חברה שזכתה כנראה במכרז, שהיא מטפלת בזה.

יואל רזבוזוב: למה צריך לבזבז כספים של משלמי המיסים על זה?

יואל רזבוזוב: גיא, הרי אתה מסכים שזה קל לעשות.

יואל רזבוזוב: אני אומר לך שאם עכשיו אנחנו מתלבשים על שר החינוך, תוך שבוע יש לי תשובה, מיפוי של כל המתקנים, מכתב, מייל לכל מנהל בית ספר, יש לך מתקן או אין לך מתקן?

יואל רזבוזוב: האם המתקן שלך מקורה או לא.

יואל רזבוזוב: פשוט שבוע.

יואל רזבוזוב: אני אומר לך, לא צריך כסף.

יואל רזבוזוב: אוי ואבוי, אם משרד הספורט מוציא על זה כסף, אני אומר לך, אנחנו נריב - - - .

יואל רזבוזוב: מה זה הדבר הזה?

יואל רזבוזוב: זה מכרז.

עודד פורר: נאמר שיוצא מכרז לחברה שתעשה את הסקר הזה.

עודד פורר: כמה כסף שוריין עבור המכרז?

דניאל ארץ קדושה: קודם כול אין מכרז.

דניאל ארץ קדושה: יש חברה שעושה את הסקר.

דניאל ארץ קדושה: אנחנו יצאנו בתוכנים מתקנים לאומית ולכן עשינו בדיקה מקיפה של כל מצב המתקנים ב-2009.

דניאל ארץ קדושה: על זה נבנית תוכנית המתקנים - - - אני רוצה להגיד לכם, אתם חסרי סבלנות לשמוע משפט עד הסוף.

עודד פורר: אני אגיד לך למה אנחנו חסרי סבלנות.

דניאל ארץ קדושה: אני מתכונן לומר מה שאני יודע.

דניאל ארץ קדושה: אתה שאלת אותי על מכרז, אני נותן לך תשובה.

דניאל ארץ קדושה: אין מכרז.

עודד פורר: אז אין מכרז.

עודד פורר: זאת אומרת, מה שאומר משרד החינוך ולמה הוא לא עשה את הסקר שהוא התבקש לעשות לפני שנה, הוא אמר שאתם עושים את הסקר ואתם עושים מכרז.

עודד פורר: אתה אומר, אין מכרז.

עודד פורר: עכשיו אני אגיד לכם למה אנחנו מתעצבנים ולמה אנחנו חסרי סבלנות.

דניאל ארץ קדושה: תן לי להשלים את המשפט.

עודד פורר: אני תיכף אתן לך להתבטא.

עודד פורר: הרי ברור לחלוטין שכל מה שביקשנו בדיון הקודם לא בוצע.

עודד פורר: מה שבוצע זה סיפורים.

עודד פורר: כשבאים לפה ומספרים סיפורים, מהדיון הזה לא תהיה כותרת.

עודד פורר: אין פה אמצעי תקשורת, אף אחד לא יוציא את זה לתקשורת.

עודד פורר: גם אם יוציאו את זה לתקשורת, אף אחד גם לא יכתוב על זה.

עודד פורר: בסוף אנחנו רוצים שיהיו מתקנים בבתי הספר.

עודד פורר: המתקנים היום בחלק מבתי הספר, או שאינם בכלל או שהם ברמה מאוד נמוכה.

עודד פורר: אם לא מסוגלים, והטענות שלי פה הן למשרד החינוך ואני אגיד לכם גם למה.

עודד פורר: גם מההיכרות שלי עם משרדי הממשלה, כדי שמשרד החינוך יתן למשרד אחר להיכנס לתוך בית ספר, צריך בערך לעבור - - -

גיא דגן: זה לא להיכנס לתוך בית ספר.

עודד פורר: זה לא להיכנס, זה רק לבדוק.

עודד פורר: אני אומר לך, תבדוק אותי.

עודד פורר: תבקש מהמנכ"ל שלך להוציא מייל לכל מנהלי בתי הספר, אנא מכם השיבו לי איזה מתקני ספורט יש בבית הספר, כמה והאם הם כן מקורים או לא מקורים.

עודד פורר: יש שלוש-ארבע שאלות מאוד פשוטות.

עודד פורר: זה לא כדי לקבל תוכנית שעל סמך התוכנית הזו אתה עכשיו תתכנן את בתי הספר, אבל אתה תוכל לקבל תמונת מצב איפה יש לך בעיה ואיפה אין לך בעיה, ואת זה אפשר לעשות בשבוע.

עודד פורר: לא צריך מכרז בשביל זה.

גיא דגן: אתה מקבל בהתחלה תשובות מ-15%.

גיא דגן: זה התרבות, מה לעשות?

יואל רזבוזוב: מה זה תרבות?

יואל רזבוזוב: זה מנהל בית ספר.

עודד פורר: אתה רוצה להגיד לי שמנהל בית ספר שהיה מקבל מייל ממנכ"ל משרד החינוך, לא היה עונה עליו?

עודד פורר: בואו תאתגרו את עצמכם.

עודד פורר: תעשו את הניסוי הזה.

עודד פורר: אני מבטיח לך, תאמין לי, מהיכרות, אם מנכ"ל משרד החינוך שולח מייל למנהל בית ספר, תאמין לי, לא תוך שבוע, תוך יומיים הוא מקבל תשובה.

עודד פורר: מנהל בית ספר שהמזכירה שלו רואה מייל ממנכ"ל משרד החינוך, פניה של המנכ"ל, תוך יומיים הייתה תשובה.

עודד פורר: אני תיכף אתן לכם התייחסות יותר מסודרת בלי שנפריע להם.

עודד פורר: סליחה שאנחנו מפריעים.

עודד פורר: אני רוצה לשמוע את מרכז שלטון מקומי ואז אתן למינהל הספורט ומשרד החינוך עוד פעם.

מיכל מנקס: מיכל מנקס, סמנכ"ל חינוך, רווחה וחברה במרכז השלטון המקומי.

מיכל מנקס: אני רוצה קודם כל לברך על היוזמה שלך, חבר הכנסת, ושלך היושב-ראש.

מיכל מנקס: ברוכה היא.

מיכל מנקס: אני אתחיל מהסוף ואגיע לנתונים.

מיכל מנקס: זה לא סתם שלא עושים מיפוי, וצריך להתחיל מהשורש.

מיכל מנקס: כמו שאמרת, צריך תשתית.

מיכל מנקס: צריך שיהיה שעות, צריך שיהיה איפה להתאמן, צריך שתהיה תוכנית למורים.

מיכל מנקס: האמת שקצת חורה לי העניין.

מיכל מנקס: כשבונים בית ספר במדינת ישראל, ומשרד החינוך בונה את בית הספר, מזה שנים אין תקצוב לאולמות או מגרשי ספורט.

סיגל ירמיהו: זה לא נכון.

מיכל מנקס: יש פרוגרמה, אנחנו יודעים להגיד מה צריך.

מיכל מנקס: אין תקצוב למגרשים, בטח לא לאולמות.

מיכל מנקס: הרשויות המקומיות מכתתות רגליים.

מיכל מנקס: באמת תודה למשרד הספורט שמתקצב את זה או הטוטו או הפיס או באמות המידה.

מיכל מנקס: זה דיון אחד, אז לא בכדי אין את הנתונים.

מיכל מנקס: מפתיע אותי שאין את הנתונים משום שכל בית ספר, בכדי לפתוח את שעריו ב-1 בספטמבר חייב להעביר דוח בדיקה למנהל המחוז, והיות ויש לו מתקן בתוך חצר בית הספר, אז גם אודות המתקן הוא יודע, זאת אומרת שיש את הנתונים.

מיכל מנקס: יש את הנתונים גם במחוזות ויש את הנתון אם יש או אין ומה המצב גם לפיקוד העורף, משום שאולמות הספורט בבתי הספר משמשים מתקני קליטה בעת חירום, זאת אומרת הנתון הקיים.

מיכל מנקס: הבעיה היא הרבה יותר עמוקה וטוב שמתחילים בטיפול בה.

מיכל מנקס: אני לא אמשיך ואומר, נאמר שכבר נמצא כסף לבינוי, מה עם אחזקה ומה עם בלאי וכו' וכו'?

מיכל מנקס: אנחנו מסיירים ברשויות, והרבה.

מיכל מנקס: ברשויות באשכולות הסוציו-אקונומיים הנמוכים בכלל כמעט ואין.

עודד פורר: כן, הנושאים האלה גם נידונו בדיון הקודם.

עודד פורר: הם גם חלק מהנקודות שעלו וכתוצאה מכך עלה הסיכום של הדיון.

מיכל מנקס: נכון.

מיכל מנקס: במגזר הערבי זה נפתר באמצעות החלטה 922, שבמקום לבנות מרחבים לפעילות פנאי לנוער הם את כל הכסף שיש להם לוקחים לקרות מגרש שקיים משום שבאמת אי-אפשר לתפקד.

מיכל מנקס: צריך לעשות סדר.

מיכל מנקס: צריך למצוא מי אחראי, מי מתקצב, מי מתחזק, ואנחנו שותפים כמובן.

יואל רזבוזוב: בשביל לעשות סדר, לעשות תוכנית, צריך קודם כל להבין מה המצב בשטח.

מיכל מנקס: צודק.

עודד פורר: אני חייב לשאול שאלה את משרד החינוך לפני שאני נותן לך להתייחס.

עודד פורר: כשאתם מתכננים בית ספר, הרי בית ספר, יש בו כיתות לימוד רגילות, יש בו גם נניח מעבדות.

עודד פורר: מי מממן את המעבדות?

סיגל ירמיהו: אני אזכיר.

סיגל ירמיהו: אני ממונה על הפרוגרמה גם במשרד.

סיגל ירמיהו: שמי סיגל ירמיהו.

סיגל ירמיהו: במסגרת הפרוגרמה שהמשרד מוציא ואומר, המסמך תכנוני, אחרי הכרה בצורך לבניה של מוסד חינוכי יש הנחיה מפורשת לנושא של מגרש משולב בהתאם למבנה החינוכי של בית הספר, ובנוסף, מתקנים של בור קפיצה לגובה וקפיצה לרוחק.

סיגל ירמיהו: זה מתוקצב במסגרת מטר בניה על ידי משרד החינוך.

סיגל ירמיהו: אולמות הספורט לא מתוקצבים על ידי משרד החינוך, הם מתוקצבים על ידי הפיס.

עודד פורר: למה?

סיגל ירמיהו: זו לא החלטה שלנו, לא החלטה של משרד החינוך.

עודד פורר: אני בדיוק בנקודה הזאת רוצה לגעת.

עודד פורר: האם יש בתוך הפרוגרמה נושאים נוספים שמתוקצבים שלא על ידי משרד החינוך?

סיגל ירמיהו: לא

עודד פורר: רק אולמות ספורט.

סיגל ירמיהו: כל נושא הפונקציות שנמצאות בתוך בית ספר כמובן מופיעות בפרוגרמה.

עודד פורר: ברור לי.

עודד פורר: את זה הבנתי.

עודד פורר: השאלה היא מי מממן.

עודד פורר: מה בתוך הפרוגרמה לא משרד החינוך מממן?

עודד פורר: אז אולמות ספורט אנחנו יודעים שמשרד החינוך לא מממן.

עודד פורר: מה עוד משרד החינוך לא מממן בפרוגרמה?

מיכל מנקס: ספריה.

סיגל ירמיהו: לא, גם ספריה ממומנת על ידי משרד החינוך.

מיכל מנקס: הקירות ממומנים.

עודד פורר: בסדר, אני מדבר על הקירות.

עודד פורר: גם באולם ספורט שיממנו את הקירות.

סיגל ירמיהו: בפרוגרמה הדבר היחידי שנוגע לאולם ספורט זה נושא של איתור מגרש לאולם ספורט, שזה נבדק במסגרת התוכניות האדריכליות אבל לא מתוקצב על ידי המשרד.

עודד פורר: זאת אומרת שבעצם בתוך פרוגרמה של משרד החינוך התחום היחידי שאינו מתוקצב על ידי משרד החינוך אלא יצא החוצה לקיבוץ נדבות זה אולמות ספורט.

סיגל ירמיהו: כן.

עודד פורר: אוקי.

עודד פורר: משרד הספורט.

דניאל ארץ קדושה: אני רוצה להשלים את הקטע הקודם בקשר לבדיקה שעשינו.

דניאל ארץ קדושה: זו לא בדיקה, זה מיפוי מתקנים.

דניאל ארץ קדושה: אנחנו עשינו ב-2009 מיפוי מתקנים ידני, מה שאתה קורא לזה במייל.

דניאל ארץ קדושה: עבדנו במייל מול כל הרשויות בארץ.

דניאל ארץ קדושה: כדי לטייב את הנתונים להגיע ל-98% דיוק לקח עשרה חודשים.

דניאל ארץ קדושה: אני עובד מול החברים שלי ברשויות במחלקות לספורט, אני מכיר את כולם מצפון ועד דרום.

עודד פורר: מאז הדיון הקודם עברו 11.

דניאל ארץ קדושה: אני לא הייתי בדיון הקודם.

דניאל ארץ קדושה: אני מדבר על מה שהיה ב-2009.

דניאל ארץ קדושה: מאחר וזה לקח עשרה חודשים, הלכנו והקמנו מערכת ממוחשבת שהיא עובדת און-ליין ואנחנו עכשיו מעודכנים יום-יום על ידי המתקנים האלה, על ידי המחלקות לספורט.

דניאל ארץ קדושה: כל המתקנים מופיעים שם.

יואל רזבוזוב: אז תן לנו מספרים.

דניאל ארץ קדושה: אני יכול לתת לך מספרים, אבל הכנתי פה עוד שתי רשימות של כל אולמות הספורט שמשרתים את בתי הספר נכון להיום.

דניאל ארץ קדושה: אם ניבנה ונחנך אולם, בוא נגיד, בשבועיים, שלושה, חודש האחרון, ואולי זה לא פה - - -

עודד פורר: לא על זה נלך לרב.

יואל רזבוזוב: זאת סטיית תקן שאנחנו יכולים להרשות לעצמנו.

עודד פורר: מה שאתה צריך לעשות, א, לעביר את זה לוועדה כדי שהיא תפיץ את זה לכל החברים.

יואל רזבוזוב: תנו לנו מחוז, צפון, דרום, כמות, אולם מקורה, אולם כזה.

יואל רזבוזוב: מה זה עוזר לי?

עודד פורר: הקובץ הזה, אני מניח שהוא קובץ אקסל, נכון?

דניאל ארץ קדושה: המערכת יכולה לייצר אותו לאקסל וזה מה שעשיתי.

עודד פורר: אז אני אבקש בסיכום שתעבירו את הקובץ הזה כאקסל לחברי הוועדה.

דניאל ארץ קדושה: אתה רוצה את זה סככות, מגרשים סגורים, פתוחים?

דניאל ארץ קדושה: מה שאתה רוצה, המערכת יודעת לתת - - -

יואל רזבוזוב: זה מ-2009.

דניאל ארץ קדושה: לא, זה עכשיו.

יואל רזבוזוב: זה עדכני.

דניאל ארץ קדושה: עשינו ידני.

דניאל ארץ קדושה: הבנו שזה לא שיטה שכל שלוש שנים נצטרך לקחת עשרה חודשים ולכן עשינו מערכת מיחשובית, ולזה התכוון גיא, אז אנחנו מחוברים ומתואמים ואם צריך להעביר נתונים למישהו, אז אנחנו נשמח להעביר.

דניאל ארץ קדושה: אגב, אנחנו גם מחברים את זה און-ליין.

דניאל ארץ קדושה: לא נתתם לנו להגיד את זה ולכן שתקתי.

עודד פורר: אתה אמרת שהם אמורים לצאת למכרז לעשות סקר.

יואל רזבוזוב: אתה אמרת שיצא מכרז.

יואל רזבוזוב: אין שום מכרז, יש נתונים.

גיא דגן: הרי מישהו בסוף מקים מערכת.

עודד פורר: אבל אתה אומר שהמערכת קיימת.

דניאל ארץ קדושה: הוקמה לאחרונה.

יואל רזבוזוב: אני אגיד לך מה אנחנו רוצים כחברי כנסת, כחברי ועדה.

יואל רזבוזוב: אנחנו רוצים לראות מה מצב המתקנים, מה התקציבים.

יואל רזבוזוב: צריך ללכת, לדרוש, לשבת עם שרים, עם ועדת כספים.

יואל רזבוזוב: אנחנו רוצים להבין.

גיא דגן: אני יכול רק לברך על מה שאתם מובילים, כי בסופו של דבר בטוח שזה ישרת - - -

יואל רזבוזוב: אתה תרוויח.

יואל רזבוזוב: אנחנו באים לעזור.

גיא דגן: והרבה דברים שכנראה שאני לא יכול לקדם אותם בכוחות עצמי, ואם זה היה תלוי בי הייתי רוצה שיהיה חינוך גופני כל יום.

יואל רזבוזוב: זה ברור, בגלל זה אנחנו מתפלאים.

גיא דגן: כשאני דיברתי והבנתי שהם בתוך מהלך כזה, אז למה ליצור כפילות?

יואל רזבוזוב: גיא, אנחנו כולנו פה בני אדם.

יואל רזבוזוב: אנחנו כולנו מכירים.

יואל רזבוזוב: אם היית יודע לפני כמה חודשים, תרים טלפון אלי, ליושב-ראש, שלח מכתב, מסמך, חבר'ה, יש את זה, משרד הספורט מכין, יש את זה, קיים.

יואל רזבוזוב: באיזה צורה אתם רוצים את זה.

יואל רזבוזוב: תשאלו אותנו.

יואל רזבוזוב: הרי אנחנו מחכים, מחכים, מחכים.

יואל רזבוזוב: גם פה באת.

יואל רזבוזוב: אם היית יודע שזה קיים, אז היית בא, חבר'ה, תודה רבה, יש את זה, איך אתם רוצים את זה?

יואל רזבוזוב: לא התחלנו את זה ככה.

יואל רזבוזוב: אנחנו מתעצבנים על כל המערכת.

יואל רזבוזוב: אנחנו רוצים לעשות טוב ובסוף אנחנו מרגישים שמורחים אותנו.

יואל רזבוזוב: משרד אחד העביר אחריות למשרד שני - - -

סיגל ירמיהו: זה לא העביר אחריות, זה שיתוף פעולה.

יואל רזבוזוב: מצוין.

יואל רזבוזוב: שיתוף פעולה זה מה שדרשנו, אבל חבל שחיכינו כל כך הרבה זמן כי בתקופה הזאת יכולנו כבר לעשות צעדים משמעותיים.

גיא דגן: יואל, אני יכול להגיד לך שאחת הסיבות שזה עיכב טיפה את הנתונים, זה כי אני ביקשתי לחכות כדי לשתול את שמות בתי הספר בפנים, שלא יהיה ברמה של רשות אלא להגיע עד רמה של כל מוסד חינוכי במדינה, אז זה לקח קצת זמן.

גיא דגן: זו כן מערכת ממוחשבת שצריכים להקים אותה.

יואל רזבוזוב: פה יש שמות של בתי ספר?

גיא דגן: בתקופה הקרובה אנחנו עושים עוד הסבה למערכת שהיא תיתן פירוט הרבה יותר מדויק ממה שמופיע כרגע.

יואל רזבוזוב: ויש פה בתי ספר שהם ללא מתקן, קיימים?

גיא דגן: לא, רק אלה שיש להם מתקנים.

יואל רזבוזוב: מה זה עוזר לי?

מיכל מנקס: יש 4,900 מוסדות חינוך.

גיא דגן: אני יודע כמה אולמות ספורט - - -

יואל רזבוזוב: זה נתון שבינתיים לא עוזר לנו.

יואל רזבוזוב: אנחנו רוצים לדעת כמה אין וכמה יש מקורה.

יואל רזבוזוב: לא אולם אלא מגרש מקורה.

יואל רזבוזוב: יש סתם לפעמים מגרש, רחבה.

עודד פורר: לא מופיע בתוך המערכת בית ספר, נניח ויצמן ברחובות, חסר אולם.

גיא דגן: לא.

גיא דגן: חוסרים אין לנו.

גיא דגן: יש לנו מה שיש.

גיא דגן: המערכת לקחה רק מתקנים שקיימים.

מיכל מנקס: הוא לא מכיר את בתי הספר, הוא מכיר את המתקנים.

גיא דגן: נכון.

גיא דגן: אני בא מכיוון המתקנים ובדקנו אם המתקן - - -

עודד פורר: עכשיו מה שהוא צריך לעשות זה לשלוח למשרד החינוך את מה שיש.

עודד פורר: משרד החינוך ישתול את זה בתוך הרשימה ואז הוא יגלה איפה אין.

גיא דגן: בתוך מה שיש לו, יש את שמות כל בתי הספר.

גיא דגן: יש לך דוגמא בית ספר ויצמן ברחובות.

גיא דגן: יש לו מגרש כדורסל.

גיא דגן: במקום שכתוב אולם ספורט, אין.

יואל רזבוזוב: בשביל מה הישיבה הזאת?

יואל רזבוזוב: בשביל מה הדיון הזה?

יואל רזבוזוב: מה אנחנו רוצים להשיג?

יואל רזבוזוב: אנחנו רוצים לדעת היום מה המצב במדינת ישראל.

יואל רזבוזוב: יש בית ספר איקס, האם יש לו מגרש מקורה או שסתם רחבה?

יואל רזבוזוב: זה מה שאנחנו רוצים לדעת.

יואל רזבוזוב: אני חושב שזה פשוט יחסית ויש כבר מערכת ויש כבר נתונים.

יואל רזבוזוב: תשבו, תסנכרנו בין המשרדים, אבל כמה זמן יקח לכם להכין לנו עכשיו מיפוי מפורט מה קורה, כמה בתי ספר הם עם אולם בנוי, גדול/קטן, מגרש מקורה או מגרש בכלל לא מקורה.

יואל רזבוזוב: זהו, פשוט.

יואל רזבוזוב: זה מה שאנחנו צריכים, ואז לפי זה אנחנו צריכים להבין.

יואל רזבוזוב: אם אנחנו רואים שיש נגיד 500 מגרשים שהם לא מקורים, אז בהתחלה אולי שווה לדרוש כסף בשביל לקרות אותם בשביל שהילדים יוכלו בחורף או בשמש לשחק שם.

עודד פורר: בתוך הפרוגרמה המידות של אולם הספורט הם חלק מהפרוגרמה ועל פי זה חייב להיות?

סיגל ירמיהו: כן.

עודד פורר: לא יודע אם זה המצב היום, אבל היו שנים שבהן היו בונים בכוונה אולמות ספורט קטנים יותר מהתקן כדי שלא יבואו הקבוצות אחרי הצוהריים.

דניאל ארץ קדושה: מינהל התכנון הוציא ב-2017 תעודת זהות להקצאות קרקע, כל התכנון, הרמה התכנונית.

דניאל ארץ קדושה: אני ישבתי יחד עם מינהל התכנון והכנסנו פנימה את השטחים הנדרשים למערכת החינוך, וכדאי להשתמש בזה.

דניאל ארץ קדושה: יש חוברת שלמה של הקצאות קרקע.

עודד פורר: מישהו עוד רוצה להתייחס לפני שאנחנו מסכמים את הדיון?

דניאל ארץ קדושה: אני רוצה רק להגיד שאנחנו מברכים על המהלך הזה שנעשה כדי לקדם את המתקנים בבתי ספר.

דניאל ארץ קדושה: אנחנו סך הכול יודעים שהם משמשים גם את הקהילה, לא רק את בתי הספר, ואנחנו נשמח לשתף פעולה כדי לקדם את זה.

עודד פורר: יואל, אתה רוצה להגיד משהו לפני שאני מסכם?

גיא דגן: כמה זמן יהיה נתונים על מה שביקשו, אתה יכול להגיד?

דניאל ארץ קדושה: נשוחח ונראה מה אתה רוצה.

יואל רזבוזוב: חברים, כדי שלא נפנה עכשיו לשרים, בסוף אתם יכולים לעשות זאת.

יואל רזבוזוב: אתם הגופים, אתם יודעים לעבוד בשיתוף פעולה.

יואל רזבוזוב: אתם הבנתם מה אנחנו רוצים בשביל לעזור לכם.

יואל רזבוזוב: לא לעזור רק לכם, לעזור לתלמידים.

יואל רזבוזוב: המטרה שלנו בסוף היא מטרה טובה.

יואל רזבוזוב: תשתמשו בנו כי אנחנו יכולים לעזור לכם.

יואל רזבוזוב: חבל לנו, לא נעים לנו להתחיל לקטול ולהרגיש שמורחים אותנו.

יואל רזבוזוב: באמת עבר הרבה זמן ואנחנו בלי נתונים.

גיא דגן: כמו שאני מבין אתה רוצה אולמות, מגרשים פתוחים, מקורים ולא מקורים.

יואל רזבוזוב: בדיוק, ואז אני רוצה לדעת מה המצב.

עודד פורר: אסף ממרכז המחקר.

אסף וינינגר: אני רוצה לשאול את דני.

אסף וינינגר: אמרתם שאתם מקבלים נתון ממשרד החינוך על בתי הספר ואז אתם מצליבים את הנתון הזה למול אולמות הספורט, המתקנים.

אסף וינינגר: במקרה של אולמות הספורט אנחנו יודעים ממחקר שעשינו גם ב-2010 וגם מהקובץ שראיתי באתר האינטרנט שלכם שזה לא בהכרח שאולם התעלמות, אולם ספורט נמצא בתוך בית הספר, אלא השאלה היא האם הוא משרת בית ספר.

אסף וינינגר: הוא יכול להיות בתוך בית הספר והוא יכול להיות בסמוך לו ולשרת אותו.

אסף וינינגר: איך אתם יודעים מהקובץ שאתם מקבלים מגיא האם בית הספר משתמש במתקן שנמצא בסמוך לו או לא משתמש בו?

דניאל ארץ קדושה: מה שגיא העביר לי, העביר לי את הרשימה של כל בתי הספר בישראל לפי פילוח של רשויות.

דניאל ארץ קדושה: המערכת שלנו עד אז עשתה רק בשיטה של טקסט, לא עשתה במדויק את כל בתי הספר.

דניאל ארץ קדושה: מה שהוא עשה, אנחנו לקחנו את הקובץ שלו ולכן אמרתי שאנחנו כרגע בדיוק עובדים על זה.

דניאל ארץ קדושה: לוקחים את הקובץ שלו ושותלים במערכת החדשה שלנו כדי שאותו מנהל מחלקה שמסמן מתקן, הוא חייב לבחור אם זה משרת בית ספר - - -

אסף וינינגר: מנהל מחלקה ברשות המקומית?

דניאל ארץ קדושה: כן.

אסף וינינגר: זאת אומרת, אתם מקבלים אישור.

דניאל ארץ קדושה: אם הוא מסמן כן, הוא מייד מכניס את שם בית הספר.

דניאל ארץ קדושה: הוא יכול לבחור את בית הספר רק שלו.

יואל רזבוזוב: גיא, אני מבקש גם שתעשו וידוא מול רכז ספורט.

יואל רזבוזוב: נגיד מפקח בדרום, הרי הם מכירים את כל מורי הספורט, את כל הרכזים.

יואל רזבוזוב: לא צריך אפילו מנהל.

יואל רזבוזוב: אתה אומר, שמע, יש לך מתקן שמשרת אותך או לא.

יואל רזבוזוב: שיהיה וידוא, כי יכול להיות שהם ישלחו ובסוף נקבל מסה של נתונים ולא נדע מה לעשות עם זה.

גיא דגן: מנהל המחלקה יודע - - -

יואל רזבוזוב: בדרך כלל יודע.

דניאל ארץ קדושה: יואל, אתם יוצאים מנקודת הנחה שסקר, מייד כולם מגיבים, כל המורים.

דניאל ארץ קדושה: אנחנו חיים את זה שנים.

יואל רזבוזוב: אבל מנכ"ל משרד החינוך, דמות כזאת פונה לכל חבר כנסת, כל חברי כנסת עונים לו.

יואל רזבוזוב: מנהל בית ספר למנכ"ל משרד החינוך, אני אומר שהוא ירעד.

יואל רזבוזוב: הוא באותה שניה ישלח לו, אותו יום.

עודד פורר: באותו יום יענה.

יואל רזבוזוב: זה ברור.

עודד פורר: אם מנכ"ל משרד החינוך יגיד למנהלי המחוזות, תיפנו, ומנהלי המחוזות יפנו למפקחים והמפקחים יפנו למנהלי בתי הספר, אני מסכים איתך, זה יקח הרבה זמן, אבל אם מהמייל של מנכ"ל משרד החינוך יצא מייל, לא צריך מפקחים ולא צריך מנהלים ולא צריך את כל הביורוקרטיה.

עודד פורר: תאמין לי, בעשר דקות היית מקבל תשובות, אבל לפחות יש את הנתונים.

עודד פורר: אני רוצה לסכם.

עודד פורר: אני לא סתם התעקשתי לשאול מה משרד החינוך מממן במקומות אחרים ומה לא, זאת אומרת, המקום היחידי שמשרד החינוך לא מממן זה באולמות הספורט.

עודד פורר: אומר, זה הפיס עושה או הטוטו עושה או אני לא יודע מי עושה.

עודד פורר: כשבונים כיתות, זה גם מתקציב הפיס.

עודד פורר: מוצאים את הדרך אבל בסוף מי שמעביר את התקציב לרשות המקומית, מי שמתקצב בית ספר ברשות מקומית זה משרד החינוך, לא הפיס.

עודד פורר: ראש העיר לא רץ לפיס להגיד לו, תתקצב לי בית ספר.

עודד פורר: הוא הולך למשרד החינוך ומשרד החינוך הוא זה שמתקצב את בית הספר.

עודד פורר: הבעיה היא שמשרד החינוך את אולמות הספורט לא רואה חלק מהחינוך, וזאת השערורייה בעיניי וזה שורש הבעיה.

עודד פורר: צריך להבין, חינוך גופני במערכת החינוך והשעות של חינוך גופני לא שונות ממתמטיקה, אנגלית ומדעים.

עודד פורר: גם הן חשובות מבחינת השעות.

עודד פורר: יש מורה לחינוך גופני, מגדילים את השעות, רוצים שיהיו יותר שעות.

עודד פורר: זה הבסיס של כל המערכת הזו וברגע שהמשרד אומר, אולמות הספורט לא בחצר שלי, אתם רוצים, תתקצבו, אתם לא רוצים, אל תתקצבו, יכול להיות בית ספר בלי אולם ספורט.

עודד פורר: מאותו רגע החינוך הגופני יצא מחוץ למערכת ועד שמשרד החינוך לא יראה את הכול כמקשה אחת, זה ימשיך להיות ככה.

עודד פורר: כשנותנים תקציב לבית ספר זה צריך לכלול מ-א עד ת כמו שאת לא תיתני תקציב לבית ספר בלי כיתת מדעים או בלי ספריה ותגידי לרשות, תיבני את הספרייה.

עודד פורר: נכון, את אומרת לרשות, תיקני את הספרים, בסדר, אבל את אומרת לרשות, תיבני את הספרייה.

עודד פורר: חבר'ה, תקציב הבינוי הוא התקציב הכי משמעותי, הכי גדול, הכי יקר בוודאי ברשויות מקומיות, דווקא ברשויות הנחשלות.

עודד פורר: דווקא אם נלך לפריפריה, שם לא יבנו את אולם הספורט.

עודד פורר: בסוף איפה אין אולמות ספורט?

עודד פורר: איפה אין מתקני ספורט?

עודד פורר: בפריפריה, ואני אומר לכם את זה פה למשרד החינוך וזה לא ברמה שלכם, זה ברמת שר.

עודד פורר: ההנחיה צריכה להיות אחת, תקצוב בית ספר מ-א ועד ת, וזה גם יופיע מבחינתי בסיכום.

גיא דגן: אתה יודע מאיפה זה נובע.

גיא דגן: זה נובע מהפיצול.

גיא דגן: פעם זה היה משרד החינוך, התרבות והספורט.

עודד פורר: זה נובע מזה שהאוצר יודע שבסוף לא ינצלו את כל התקציבים וככה הרבה מאוד תקציבים נפלו בין הכיסאות.

עודד פורר: אני רוצה לסכם, חברים.

עודד פורר: ראשית, אני מודה לחבר הכנסת יואל רזבוזוב על היוזמה של הדיון כולל דיון המעקב הזה.

עודד פורר: אנחנו נבקש, למרות שהנתונים לא הגיעו בהתאם לסיכום הקודם, מאחר ואנחנו יודעים שהם קיימים היום לפחות במשרד הספורט, להעביר את הקובץ הזה לוועדה כקובץ אקסל על מנת שחברי הכנסת - - -

אסף וינינגר: תבקשו מאיתנו לעמוד מולם בקשר ולהכין לכם את המיפוי.

עודד פורר: מקובל עלי.

עודד פורר: אני אבקש ממשרד הספורט להעביר את הנתונים למרכז המחקר והמידע של הכנסת על מנת שהוא ימפה את הנתונים ויעביר את זה בצורה מסודרת לכל חברי הוועדה.

יואל רזבוזוב: אבל בצורה שאנחנו מבקשים.

עודד פורר: שב עם חבר הכנסת רזבוזוב בנושא הזה.

עודד פורר: אנחנו מבקשים ממשרד התרבות והספורט וממשרד החינוך לשבת יחד לפגישה ולסגור את הנושא הזה של הנתונים על מנת שהנתונים יהיו שלמים.

עודד פורר: הוועדה קובעת כי תקצוב אולמות הספורט כחלק מהתקצוב מצביעה על הזלזול שרואים במשרד החינוך בנושא החינוך הגופני וקוראת למשרד לשנות את העניין הזה.

עודד פורר: התקצוב חייב להיות חלק מתקצוב בית הספר.

עודד פורר: ככל שמשרד החינוך חושב שהפיס אמור לתקצב, שידאגו להעביר את התקציבים מהפיס אל משרד החינוך והוא יעביר אותם לרשויות.

עודד פורר: רשות מקומית, כשהיא בונה בית ספר, היא צריכה לבנות אותו מ-א ועד ת מלא ולא לכתת רגליים למתקני ספורט.

עודד פורר: התוצאה היא כרגע שדווקא בפריפריה וברשויות הנחשלות איפה שצריך את מתקני הספורט, אין מתקני ספורט.

עודד פורר: תודה, הישיבה נעולה.